Jesus se opwekking van Lasarus uit die dood (Joh. 11) is 'n vooruitwysing na sy eie opstanding uit die dood en van ons opwekking tot 'n nuwe lewe deur die Gees wat in ons woon (Rom. 8).
Dit sluit aan by die belofte aan Israel dat hulle uit die doodsbestaan van die ballingskap tot nuwe lewe gewek sal word (Eseg. 37).
Dit maak dit vir ons moontlik om vanuit die diepste dieptes van die lewe steeds op die troue liefde van God te vertrou (Ps. 130).
8 Daar is dus nou geen veroordeling vir dié wat in Christus Jesus is nie. t2Die wet van die Gees wat aan jou in Christus Jesus die lewe gee, het jou vrygemaak van die wet van sonde en dood. 3Wat die wet nie by magte was om te doen nie, omdat dit weens ons sondige natuur te swak was, dit het God gedoen. Hy het met die sonde afgereken deur sy eie Seun in dieselfde gestalte as die sondige mens te stuur; so het Hy die sonde in die sondige bestaan van die mens veroordeel. 4Nou kan ons aan die eise van die wet voldoen, óns wat ons lewe nie deur ons sondige natuur laat beheers nie, maar deur die Gees. 5Dié wat hulle deur hulle sondige natuur laat beheers, hou hulle besig met die dinge van die sondige natuur, maar dié wat hulle deur die Gees laat beheers, hou hulle besig met die dinge van die Gees.
11 'n Man met die naam Lasarus was siek. Hy was van Betanië, die dorp waar Maria en haar suster Marta gewoon het. 2Maria was die vrou wat met reukolie die Here gesalf en sy voete met haar hare afgedroog het. Dit was haar broer Lasarus wat siek was. 3Die susters het iemand na Jesus toe gestuur om te sê: "Here, hy vir wie U lief is, is siek."
9Jesus het geantwoord: "Is daar nie twaalf uur in 'n dag nie? As iemand in die dag loop, struikel hy nie, omdat hy die lig van hierdie wêreld sien. 10Maar as iemand in die nag loop, struikel hy, omdat hy nie die lig het nie."
38Jesus se gemoed het weer vol geskiet toe Hy by die graf kom. Dit was 'n rotsgraf, en daar was 'n klip voor die ingang gerol. 39Jesus sê toe: "Rol die klip weg."
43Nadat Hy dit gesê het, roep Hy met 'n harde stem: "Lasarus, kom uit!"
44Die oorledene het uitgekom. Sy hande en sy voete was nog toegedraai met grafdoeke en sy gesig toegebind met 'n kopdoek. Jesus sê toe vir die mense: "Maak hom los dat hy kan huis toe gaan."
49Een van hulle, 'n sekere Kajafas, wat daardie jaar hoëpriester was, het egter vir hulle gesê: "Julle verstaan niks, 50en julle besef ook nie dat dit tot julle voordeel is dat een man vir die volk sterwe en nie die hele nasie verlore gaan nie."
53Van daardie dag af was hulle vasbeslote om Jesus dood te maak. 54Daarom het Jesus nie meer in die openbaar onder die Jode rondgegaan nie, maar daarvandaan weggegaan na die streek naby die woestyn, na 'n dorp met die naam Efraim. Daar het Hy met sy dissipels 'n rukkie gebly.
Toetrede: Lauren Daigle se "Come Alive (Dry Bones)" of F461 of Psalm 130
Votum en Seëngroet: Psalm 130:5-8
Lofsang: F457 of Lied 390
Wet en Genadeverkondiging: Romeine 8:6-11
Slotsang: Lied 491 "'k Het Jesus lief, Hy is my lig en krag"
Seën: Romeine 8:11
Respons: Lied 491 v 5 se laaste reël of Flam 461 refrein
Wys (of sing) Lauren Daigle se "Come Alive (Dry Bones)" [nav Esegiël 37 – dit kan ook goed werk na die verootmodiging] of
F461. Uit Die Dieptes (Psalm 130 / Ek Wag Op U) of
Psalm 130:5-8 (Sien Bybelmedia se Woord en Fees vir 'n responsorie votum op grond van Psalm 130)
F457. Ek Wil U Lof Verkondig (Psalm 30) of
F457. "Ek Wil U Lof Verkondig (Psalm 30)"
Onthou, jy hoef nie altyd 'n morele "lessie" uit die teks te haal nie. Veral met die verhalende tekste is dit dikwels goed om eenvoudig die verhaal te vertel. So kan vanoggend se skriflesing bv deur verskillende lesers gedoen word: verteller, Jesus, dissipels, Marta, ens. Jy kan dit ook lees met mooi prente uit 'n kinderbybel. Hier is 'n weergawe met prente.
Of gebruik een van die verskeie pragtige videos van hierdie skrifgedeelte: – 'n mooi geanimeerde video; – 'n video met pensketse – jy sou 'n screenshot van een van die tonele kon neem en vir die kinders gee om in te kleur;
Woelige kinders sal daarvan hou om mekaar in toiletpapier toe te draai soos mummies.
Oor minder as twee weke is dit Paasfees. Goeie Vrydag gaan ons Jesus se kruisiging herdenk, maar ons gaan nie by die kruisiging bly nie. Sondag herdenk ons sy opstanding uit die dood. Dis daarom gepas dat ons nou, terwyl ons nog in Lydenstyd is, sal nadink oor Johannes 11:1-45. Hier wek Jesus vir Lasarus uit die dood op, voordat Hy sy reis na sy eie dood begin, 'n reis wat uiteindelik ook in opstanding gaan eindig.
Johannes 11:1-45, die verhaal van Jesus se opwekking van Lasarus, is deel van 'n groter onderafdeling in die Johannesevangelie. Hoofstuk 2 tot 11 van die Johannesevangelie vorm 'n eenheid wat opbou van die water wat Jesus by die huwelik te Kana in wyn verander (hoofstuk 2) tot die opwekking van Lasarus (hoofstuk 11).
In Johannes 2 tot 11 word sewe van Jesus se wonderwerke vertel. Johannes het twee doelstellings hiermee:
Eerstens wil hy sy lesers oortuig dat Jesus werklik die Messias en die Seun van God is. Hierdie deel van die Johannesevangelie word die Boek van Wonderwerke genoem.
Tweedens wil hy wys hoe Jesus vir mense sorg.
Hoogtepunt én inleiding
Die verhaal van Jesus, die Messias en die Versorger, vind sy hoogtepunt in hoofstuk 11 van die Boek van Wonderwerke wanneer Jesus Lasarus uit die dood opwek.
Die tweede deel van Johannes (hfs. 13-20), word die "Boek van Heerlikheid" genoem. Dit vertel die verhaal van Jesus se lyding en opstanding. Soos reeds gesê, bereik Jesus se wonderwerke 'n hoogtepunt in die Boek van Wonderwerke wanneer Hy Lasarus uit die dood opwek. Dit dien as inleiding tot die Boek van Heerlikheid, waar Hy eers sy eie dood tegemoetgaan en dan self opgewek word uit die dode.
Die sewe wonderwerke wat in die Boek van Wonderwerke – dit is, Johannes 2 tot 11– voorkom, is die volgende:
Johannes 2: Jesus verander water in wyn by die huwelik in Kana;
Johannes 4: Jesus genees die seun van 'n regeringsamptenaar;
Johannes 5: Jesus genees die lam man by Betesda;
Johannes 6: Jesus voed die skare met twee visse en vyf brode;
Johannes 6: Jesus loop op die water;
Johannes 9: Jesus genees 'n man wat blind gebore is;
Johannes 11: Jesus wek Lasarus uit die dood uit op.
Hieruit is dit duidelik dat die sewende wonderwerk die hoogtepunt, oorgang en inleiding vir die res van die Johannesevangelie is.
Diep menslike drama
Johannes vertel vir ons hier in ons teks 'n diep menslike drama, 'n paar tonele gelaai met intense emosies. Kom ons stap deur verskillende episodes in die teks:
Op reis na Betanië (11:1-16)
Jesus ontvang berig dat Lasarus, broer van sy goeie vriende, Maria (die een wat Jesus se voete in Joh. 12 salf) en Marta, siek is. Dit is vriende vir wie Hy liefgehad het. Let op dat sy heel eerste reaksie eintlik die uitkoms van die verhaal vooraf uitspel: hierdie siekte sal nie op die dood uitloop nie, maar God se wonderbaarlike mag openbaar (vers 4).
Maar as Hy uiteindelik tog die pad vat na Betanië toe, dan kom 'n mens agter dat die dissipels glad nie lus is vir die reis nie. Hulle is intens bewus van die feit dat die spanning tussen Jesus en die Joodse leiers van Jerusalem teen hierdie tyd al breekpunt bereik het. 'n Paar dae terug wou die Jode Jesus in Jerusalem stenig (Joh. 9 vers 8). En dié dat hulle oorkant die Jordaan gaan vertoef het, die plek waar Johannes die Doper gedoop het.
Jesus by Marta en Maria (11:17-32)
Let op dat Marta hier die voortou neem in die gesprek met Jesus en dat sy haar onverskrokke geloof in Jesus bely. Selfs al is Lasarus dood, sal God vir Jesus alles gee wat Hy vra. Jesus lei haar dieper in haar eie belydenis van die opstanding in, en help haar (en ons) verstaan dat die opstanding nie net iets vir die einde van die tyd is nie. Om Jesus te ken, is alreeds om 'n geestelike herlewing, 'n geestelike opstanding te beleef, want Hy is die opstanding en die lewe.
Dit is 'n ongelooflike belangrike belydenis, want dit beteken dat die dood geen mag oor ons het nie, al sterf ons ook. Dit is 'n geweldige groot troos, soos enigiemand wat al 'n geliefde aan die dood afgestaan het, weet.
Jesus wek Lasarus op (11:33-44)
Jesus het ongelooflike deernis met haar en die hele situasie – om God se wonderbaarlike mag te sien, het hier ingesluit dat die familie die pyn van die dood moes deurworstel, voordat Lasarus uit die dood opgewek is. Daarom huil Hy en begin die proses om by die graf te kom, en die klip weggerol te kry, al waarsku Marta Hom dat die lyk al ruik.
Hy huil dus ook nie net omdat Hy met hulle meegevoel het nie. Prof Jan du Rand sê Jesus se hartseer strek verder as net 'n meelewing met Lasarus se dood. Jesus staan voor die dood as manifestasie van die mag van die Bose en weldra moet Hy met sy eie lewe die hoogste offer betaal om juis die mag van die lig te laat seëvier oor die Bose.
En daar is waarskynlik nog 'n rede. Hy weet ook dat Hy Lasarus kan en gaan opwek, maar dat dit nie vir ewig kon wees nie, ten minste nie toe nie. Die dood sou eers volledig oorwin word met sy eie dood en opstanding en finaal met die wederkoms wanneer dit ook vir alle gelowiges 'n werklikheid sal word.
Sy opwekking sou dus net 'n teken wees van God se mag, 'n teken wat wel wonderlik goed sou wees, maar Lasarus nie van alle smart en pyn kon bewaar nie, ook nie dié wat die Jode vir hom hierna beplan nie.
Joodse Raad se teenstand verskerp (11:45-54)
Die wonderteken, die laaste in die reeks van sewe, bring nog eens baie Jode tot geloof in Hom. Maar soos die patroon in Johannes se evangelie is, sommige kan dit net nie meer hou nie, en die teenstand teen Hom begin 'n amptelike karakter kry, met die Joodse Raad wat bymekaar kom om Sy gewildheid te bespreek en planne daarteen te beraam.
Dit lei tot 'n onwetende profesie deur die hoëpriester: dit is voordelig dat een man sterwe, eerder as 'n hele volk. Daar was 'n groot bekommernis dat Jesus se groeiende bekendheid die Jode in onguns by die Romeine sou bring, en daarom die besluit om Hom stil te maak, deur Hom dood te maak.
Hoofstuk 11 is 'n besondere kykie in die openbaring van die wese van God. Johannes kyk hier nie vanuit die hoogtepunte van die lewe na God nie, maar vanuit die laagtepunte, vanuit die hartseer van 'n Marta en Maria oor hulle broer Lasarus se dood. En sê, God gee om. Dit is 'n geweldige troos, veral ook omdat Jesus sê dat 'n verhouding met Hom is die opstanding en is die lewe.
Wat kan ons van God verwag na aanleiding van dié gedeelte? Kom ons lig 'n paar aspekte uit:
Een: Jesus bevestig en versterk ons geloof
Daar is 'n tipe geloof wat nodig is vir ons waar 'n mens vashou sonder dat jy sien. Hebreërs 11 praat van mense wat gekry het waarop hulle hul geloof gerig het – en dit is fantasties. EN hy praat van mense wat nie gekry het waarop hulle hul geloof gerig het nie – en dit is ook fantasties. Albei dié groepe gelowiges word geprys en as helde van die geloof vereer. Hoekom? Nogtans sal ek jubel … sê Habakuk. Dit is hoe God lief het, nogtans sal Ek jubel oor jou, al is jy van klei aan mekaar gesit. Dit is hoe ons God lief het, al is ons wie ons is, en al gebeur wat ook al. Dit is 'n keuse wat gemaak word, al gaan alles verkeerd. Dit is die tipe geloof van 'n Daniël in die oond van vuur. 'n Geloof wat sê: "My God kan my uit hierdie oond red. Selfs al sou Hy nie, sal ek steeds aan Hom bly vasklou." Hoekom? "Want Hy is die moeite werd om te vertrou."
Twee: Jesus laat ons nooit alleen nie
Jesus laat ons nooit alleen nie – selfs nie in die graf nie. Jesus se sorg gaan oor ons lewe hier op aarde. Dis duidelik uit sy wonderwerke. Maar sy sorg is so omvattend dat Hy ons selfs nie in die graf alleen laat nie. Selfs wanneer ons sterwe, sal ons saam met Hom opstaan. Hierdie is 'n wonderlike boodskap vir mense wat aan ongeneeslike siektes of infeksies ly. Jesus sal jou selfs in die graf nie alleen laat nie.
Jesus is die Messias, maar Hy is nie nou ver van ons af nie. Hy is altyd teenwoordig as ons Versorger. Die Messias hang nie meer aan die kruis nie. Hy het opgestaan sodat ons hier menswaardig en eervol kan lewe – en ook die ewige lewe kan hê.
Drie: Jesus huil saam met ons
Ek weet nie hoe dit jou raak nie, maar dit is vir my miskien die grootste troos, dat Jesus nie onaangeraak is deur die dinge wat my seermaak of my hartseer maak nie. Wanneer ek op my tande wil kners oor dinge wat verkeerd is, as ek uiters gefrustreerd raak met dinge wat nie reg uitwerk nie, as ek moedeloos raak oor my beste bedoelings en pogings nie goed genoeg is nie, as ek my hare uit my kop wil trek, as ek self nie regkry wat ek so hard probeer doen nie, wanneer ek wil veg met ander of wanneer ek wil vlug van myself – dan is Hy daar en wéét Hy wat ek voel en wat ek dink en hóé dit voel en hóé dit 'n mens raak. En dit is eintlik al genoeg – dit is asof my binneste tot rus kom as ek weet dat Hy weet.
Vier: Jesus kan vir ons wonders doen
God dank! Hy doen vandag nog wonders! Maar onthou, dit is nie voor die voet nie. Dit is sodat sy mag en sy heerlikheid in hierdie wêreld onderstreep kan word. Daarom dat ons nie kan voorskryf nie, en nie kan verwyt nie. Maar kan vra … en kan weet sy vrede sal ons harte en sinne bewaar in Christus Jesus soos Filippense 4 vir ons sê. Dit moet ons nie angstig maak nie – ons mag vra … maar ook nie arrogant maak nie – God antwoord soos Hy wil.
Vyf: Jesus gee vir ons lewe
Dit is die hele idee van 'n Goeie Herder, Een wat weet wat sy skape nodig het EN daarin voorsien. Ek het gekom dat julle die lewe sal hê en dit in oorvloed (10:10). En dit is so wonderlik, as ek Filippense 4 weer kan intrek hier: dink aan alles wat waar is, alles wat edel is, alles wat reg is, alles wat rein is, alles wat mooi is, alles wat prysenswaardig is, watter deug of lofwaardige saak daar ook mag wees – bring dit voor die Here en vra vir die oorvloed van lewe wat Hy belowe. En Hy sal dit gee op maniere wat jou verstand te bowe sal gaan.
Ses: Elke dag
Jesus bemoei Hom met ons elke-dagse opstanding hier op aarde. Maar Lasarus se opwekking dui ook daarop dat Jesus nie net ons ewige lewe in gedagte het nie. Hy dra ons elke-dagse welsyn op die hart. Hierdie is vir my die mooiste en kragtigste tema wat uit Lasarus se opwekking na vore kom: om elke dag hier op aarde op te staan. Wanneer jy moet opstaan teen te min geld hê, teen mense wat jou seermaak, teen jou moeilike werksomstandighede, teen jou gesoek na werk wat net nie vrugte afwerp nie en teen die depressie wat dit veroorsaak . . . daar is Jesus. Jy hoef nie alleen op te staan nie. Al die geestelike vaardighede wat Jesus ons gee, maak ons sterk om te kan opstaan.